RO Jurnalul Oficial al Uniunii Europene C 362/7

Raport final al consilierului-auditor (1)

Abrazivi din oțel

(AT.39792)

2014/C 362/06

La data de 16 ianuarie 2013, Comisia Europeană a inițiat, în temeiul articolului 11 alineatul (6) din Regulamentul (CE) nr. 1/2003 (2), proceduri împotriva întreprinderilor Ervin (3), MTS (4), [altă întreprindere] (5), Winoa (6) și Würth (7).

În urma discuțiilor de tranzacționare și a propunerilor de tranzacționare, în conformitate cu articolul 10a alineatul (2) din Regulamentul (CE) nr. 773/2004 (8), la data de 13 februarie 2014, Comisia Europeană a adoptat o comunicare privind obiecțiunile („CO”) adresată întreprinderilor Ervin, MTS, Winoa și Würth („părțile la procedura de tranzacționare”) (9), în care se afirma că acestea au participat la o încălcare unică și continuă a articolului 101 din Tratatul privind funcționarea Uniunii Europene și a articolului 53 din Acordul privind SEE. Conform CO, prin contacte bilaterale și multilaterale, părțile la procedura de tranzacționare și-au coordonat comportamentul în ceea ce privește prețurile din SEE ale abrazivilor din oțel prin stabilirea unui model uniform de calcul al unei suprataxe comune pentru deșeuri, prin introducerea unei suprataxe pentru energie și prin restrângerea concurenței în ceea ce privește clienții individuali.

În răspunsurile lor la CO, părțile la procedura de tranzacționare au confirmat faptul că textul acesteia reflecta conținutul documentelor pe care le-au înaintat în scopul tranzacționării.

În temeiul articolului 16 din Decizia 2011/695/UE, am analizat dacă proiectul de decizie abordează numai obiecțiunile cu privire la care li s-a dat părților posibilitatea să își facă cunoscute punctele de vedere, iar concluzia mea a fost una pozitivă.

Având în vedere cele de mai sus și dat fiind faptul că părțile la procedura de tranzacționare nu mi-au adresat nicio cerere sau reclamație (10), consider că în acest caz s-a respectat exercitarea efectivă a drepturilor procedurale ale tuturor părților implicate în procedură.

Bruxelles, 31 martie 2014. Wouter WILS

(1) În temeiul articolelor 16 și 17 din Decizia 2011/695/UE a președintelui Comisiei Europene din 13 octombrie 2011 privind funcția și mandatul consilierului-auditor în anumite proceduri în domeniul concurenței (JO L 275, 20.10.2011, p. 29).

(2) Regulamentul (CE) nr. 1/2003 al Consiliului din 16 decembrie 2002 privind punerea în aplicare a normelor de concurență prevăzute la articolele 81 și 82 din tratat (JO L 1, 4.1.2003, p. 1).

(3) Ervin Industries Inc. și Ervin Amasteel.

(4) Metalltechnik Schmidt GmbH & Co. KG.

(5) […].

(6) WHA Holding SAS și Winoa SA.

(7) Eisenwerk Würth GmbH.

(8) Regulamentul (CE) nr. 773/2004 al Comisiei din 7 aprilie 2004 privind desfășurarea procedurilor puse în aplicare de Comisie în temeiul articolelor 81 și 82 din Tratatul CE (JO L 123, 27.4.2004, p. 18).

(9) [Cealaltă întreprindere] nu a înaintat o cerere formală de tranzacționare, în temeiul articolului 10a alineatul (2) din Regulamentul (CE) nr. 773/2004. Procedura administrativă în temeiul articolului 7 din Regulamentul (CE) nr. 1/2003 împotriva [celeilalte întreprinderi în cauză] este încă în curs.

(10) În temeiul articolului 15 alineatul (2) din Decizia 2011/695/UE, părțile la procedurile în cazurile de cartel care se angajează în discuții de tranzacționare în temeiul articolului 10a din Regulamentul (CE) nr. 773/2004 pot sesiza consilierul-auditor în orice etapă a procedurii de tranzacționare pentru a asigura exercitarea efectivă a drepturilor lor procedurale. A se vedea și punctul 18 din Comunicarea Comisiei privind desfășurarea procedurilor de tranzacție în vederea adoptării de decizii în temeiul articolelor 7 și 23 din Regulamentul (CE) nr. 1/2003 al Consiliului în cazurile privind cartelurile (JO C 167, 2.7.2008, p. 1).